कसुगाव , 16 अक्टबर : स'सियेल मिडियानि गुबुन मोनसे मिबथिसार जानाय बाहागो फेसबुकनि गेजेरजों थांनाय समफोराव गोबां सुबुंफोरनि फोनांजाब खालामनानै मोजां मोनलायना जोबथायाव साजा मोन्नांनाय जाथायफोरखौ नुनो मोनबोबाय थानाय समनि गेजेरावनो बृहस्पतिबारखालि बेफोरबादि जाथायजों गोरोबनाय गुबुन मोनसे जाथाया नुजाथिदों । जाथायनि बागै मिबथिनाय बादिब्ला , सिगाङाव फेसबुकनि गेजेरजों सिनायथिलायनानै सानैनि गेजेराव मोजां मोनलायना गुबुन राइज्योसिम सासे मेघालयनि आइजोखौ फुस्लायनानै लांनो फैनायाव पुलिसनि आखाइयाव हमजादों बिहारनि आइजो फालांगिरिआ । कक्राझार जिल्लानि गसाइगावआव हमनो हानाय बे आइजो फालांगिरि हान्जानिफ्राय मेघालयनि आइजोखौ पुलिसआ उदां खालामनो हानानै नख'रनो गथायनानै होनो हानायनि अनगायैबो बे जाथायाव लोब्बा थानाय आइजोजों लोगोसे साब्रै सुबुंफोरखौ खानो हानायजों लोगोसे बिसोरनिफ्राय गंसे स्करपिय गारिखौबो जब्द खालामनो हादों । गसाइगाव पुलिस थानानि बिबानगिरि मन्टुराम बराया बे जाथायनि आबुं बाथ्राखौ मिबथिहोनाय बादिब्ला , गसाइगाव महकुमा सदर सहरनि नांजाबनाय 31 नं माहारियारि राजा लामायाव थानाय पुलिसनि सिग्रोमग्रा गेटआव गोख्रों नोजोर लाखिनायनि गेजेरजों थांनाय बुधबारखालि बेलासिनि 2.00 रिंगासो समाव सोनाब बंग फार्से थांबाय थानाय बि आर 11 / पि बि - 2156 नम्बरनि गंसे स्करपिय गारिनि सुबुंफोरखौ थोंजोङै मोगा - मोगि सोंथि खालामनायाव बिसोरनि गोनो - गोथोखौ नुनायाव पुलिसआ सन्देहजों हमनाय जायो । फार्सेथिं लकडाउननि गेजेरावनो बिहारनिफ्राय फैनाय स्करपिय गारियाव थानाय सासे ट्राइबेल लाइमोनखौ लानानै फैनायनि सोमोन्दै गसाइगाव पुलिसआ थानासिम लाबोनानै सोंथि खालामनायनि गेजेरजों गासैबो थार बाथ्राया सोराङाव फैयो । उदां खालामनो हानाय मेघालयनि लाइमोनआ पुलिसनि सिगाङाव फोरमायनाय बादिब्ला , स'सियेल मिडिया बिजों फेसबुकआव थांनाय दानसेनि सिगां सिनायथिलायनाय पुर्निया जिल्लानि लाइमोनआ मेघालयनि हिन्जावसाखौ मोजां मोन्नानै जुलि खालामनायनि बाथ्रा होयो । बेबादि बाथ्रानि गेजेरजों आइजो लांखारग्रा हान्जाया बिहारनिफ्राय बिआर 11 / पिबि 2156 नम्बरनि स्करपिय गारिजों मेघालयआव सौहैनानै नख'रनि आन्दोआव लाइमोनखौ लानानै थांनो नाजानाय समावनो पुलिसनि आखाइयाव गोग्लैनानै थांखि लानाय सिमाङा फेलें जायो । हमजानाय हान्जायाव पिंकि देबि मुंनि सासे आइजोनि अनगायैबो बिहारनि पुर्निया जिल्लानि मासलिया गामिनि साथाम लाइमोनफोर - रहित कुमार , राजिब कुमार आरो हान्नान मिबाथना हादा । दासान्दि उदां खालामनाय मेघालय हिल्सनि लाइमोनखौ बिमा - बिफानो जानबुंजों फोनांजाब खालामनानै गसाइगाव पुलिस थानानि गेजेरजों हिन्जावसाखौ गावनि न' फार्से दैथायहरफिन्नाय जादों । फार्सेथिं हमजानाय आइजो फालांगिरि हान्जाया जुलि खालामनायनि नंखाय भावथिना दिन्थिनानै दिल्लीनि पटितालयआव फानहैनायनि थांखि लादोंमोन होन्नानै पुलिसआ सुलुङाव फोरमायदों । मख'नो गोनांदि , सा - सान्जा ओन्सोलाव थांनाय माखासे साननिफ्रायनो आइजो फालांगिरिनि हान्जाफोरजों दासिम गोबां ट्राइबेल लाइमोन सिख्लाफोरा गुबुन राइज्योआव देहा फालांगिनि आखाइयाव फानहैजानाय जाथायनि गेजेरावनो बृहस्पतिबारखालि बेबादि जाथायनिफ्राय मेघालयनि लाइमोनखौ बोखांनो एबा उदां खालामनो हायो । फार्सेथिं आइजो फालांगिरि दुथांफोरखौ दासान्दि साजानि गेजेरजों गसाइगाव पुलिसआ जाथायफोरनि सायाव सोंथि खालामनाया सोलिगासिनो होन्नानै मिबथिहोबावदों । 
फेसबुकआव मोजां मोनलायनायनि फिथाय , गसाइगावआव आइजोजों लोगोसे साब्रै सुबुंखौ खादों